Bæði vit og grannarnir hava sett okkum fyri, at leygardagurin verður veitsludagur. Frá klokkan 15 er rimmar felags upphiting er á skránni, og sjálvandi hava vit eisini nakað til okkara egnu fjepparar Talan verður um rimmar steypavikuskifti hjá okkum. B36 er partur av ikki færri enn fimm finalum, og longu fríggjadagin leggja vit fyri, tá U18-genturnar skulu í eldin. Leygardagin spæla U15-dreingir, U15-gentur, U17-dreingir og at enda besta mansliðið, og tað er ikki frítt, at spenningurin er stórur undan finalunum. Til mansfinaluna er útselt á Tórsvølli, so karmarnir eru í topp, tá vit bresta saman við grannunum úr HB. Og hetta verður eisini markerað uttan fyri vøllin. So skjótt, sum tað var greitt, at finalan eisini verður grannauppgerð, avráddur B36 og HB, at partur av degnum verður skipaður sum felags upphiting. Eitt hugskot, sum Tórshavnar Kommuna eisini hevur tikið undir við og stuðla. Soleiðis verður ovari vøllur í Gundadali umskipaður til stórt upphitingarøki, har børn og barnsligar sálir kunnu finna sær nógvan stuttleika. Eitt nú við hoppiborgum, boing-bóltum, myndatøkum v. m. Heimavøllurin hjá feløgunum til upphitingina verður so á parkeringsøkinum framman fyri høvuðsdyrnar og sjálvandi í húsunum báðum, og eisini her hava vit nógv at bjóða. Til ber at keypa sær pylsur, pizza og sjálvan ræstkjøtaburgaran. Inni í húsinum verður andlitsmáling, sølu av troyggjum og skreytlutum annars, kaffi og øðrum góðum, umframt at nakað av live-tónleiki eisini er á skránni. B36-húsið letur dyrnar aftur klokkan 19, tá farið verður á Tórsvøll, og klokkan 19.45 byrjar so tað, sum á pappírinum líkist ársins dysti í føroyskum fótbólti 2018.